Кляштар кармелітаў быў заснаваны мінскім стольнікам і падстаростам Антоніем Тэадорам Ваньковічам у 1703 г. Ён ахвяраваў пляц для будаўніцтва касцёла і кляштара на Юр’еўскай вуліцы і адначасова запісаў дзевяць тысяч злотых на маёнтку Глушынцы ці Іслач. У 1735 г. Ян Турчыновіч-Сушыцкі ахвяраваў кляштару некалькі пляцаў з будынкамі ў горадзе. Віленскі біскуп Міхал Зянькевіч у 1738 г. заснаваў пры кляштары брацтва Найсвяцейшай Панны Марыі Шкаплернай. У 1750 г. шатроўскі староста Тадэвуш Ваньковіч падараваў кляштару два пляцы на Юр’еўскай вуліцы і фальварак Доўгая Ніва ці Кальварыя з цагельнямі, які меў дзесяць моргаў ворнай зямлі і комплекс жылых і гаспадарчых пабудоў.